9 Madi a ga Jesu a a tsholotsweng a tlhomamisa kgolagano e ntšha. Gape madi ao a dira gore batho ba kgone go itshwarelwa maleo ka bosakhutleng. Jesu ga a mo kgolaganong e ntšha. E re ka a se na boleo, ga a tlhoke go itshwarelwa. Mme Modimo o ne a ka dirisa boleng jwa madi a ga Jesu a a tsholotsweng mo ditlogolwaneng tsa ga Adame. Gape o ne a ka dira gore bangwe ba batho ba ba ineetseng ba nne “jaaka bana” ba gagwe ka go ba tlotsa ka moya o o boitshepo. (Bala Baroma 8:14-17.) E re ka Modimo a ne a tla ba tsaya ba se na boleo, ka tsela nngwe ba ne ba tla tshwana le Jesu, Morwa yo o se nang boleo wa Modimo. Batlodiwa bano ba ne ba tla nna “baruaboswammogo le Keresete” mme ba nne le tshiamelo ya go nna “bogosi jwa baperesiti.” Eno ke tshiamelo e setšhaba sa Iseraele se se neng se le ka fa tlase ga Molao se ka bong se nnile le yone. Moaposetoloi Petere o ne a bua jaana malebana le “baruaboswammogo le Keresete”: “Lo ‘lotso lo lo tlhophilweng, boperesiti jwa segosi, setšhaba se se boitshepo, setlhopha sa batho ba ba ruilweng ka tsela e e kgethegileng, gore lo bolele dinonofo tse di molemolemo gongwe le gongwe’ tsa yo o neng a lo bitsa mo lefifing a lo isa mo leseding la gagwe le le gakgamatsang.” (1 Pet. 2:9) A bo kgolagano e ntšha e le botlhokwa jang ne! E dira gore barutwa ba ga Jesu ba kgone go nna karolo ya bobedi ya losika lwa ga Aborahame.